የዳያስፖራ ትረስት ፈንድ 116 ሚሊዮን ብር ለልማት ፕሮጀክት ድጋፍ መመደቡን አስታወቀ
የኢትዮጵያ ዳያስፖራ ትረስት ፈንድ በውጭ አገር ከሚኖሩ ኢትዮጵያውያን በዕርዳታ ያሰባሰበውን 116 ሚሊዮን ብር (አራት ሚሊዮን ዶላር)፣ በኢትዮጵያ ለሚካሄዱ ማኅበራዊና ኢኮኖሚዊ ችግሮች ለሚፈቱ ፕሮጀክቶች እንደመደበ አስታወቀ፡፡ የኢትዮጵያ ዳያስፖራ ትረስት ፈንድ ከአንድ ዓመት በፊት ጠቅላይ ሚኒስትር ዓብይ አህመድ (ዶ/ር) በአሜሪካ የሚኖሩ ኢትዮጵያውያንን ከጎበኙ በኋላ፣ ትውልደ ኢትዮጵያውያን ለአገራቸው በቀን ከሚጠጡት ማኪያቶ ላይ ቀንሰው አንድ ዶላር እንዲያዋጡ ያስተላለፉትን ጥሪ ተከትሎ የተዋቀረ ተቋም ነው፡፡ የኢትዮጵያ ዳያስፖራ ትረስት ፈንድ አማካሪ ምክር ቤት፣ ቦርድና ሴክሬታሪያት የተመደበለት ሲሆን በአሜሪካና ኢትዮጵያ ተመዝግቦ ሕጋዊ ሰውነት አግኝቷል፡፡ ከገንዘብ መዋጮ ባለፈ በርካታ ትውልደ ኢትዮጵያውያን በሙያቸው፣ በዕውቀታቸው፣ በጊዜና በጉልበታቸው ዕገዛ እያደረጉ እንደሆነ ታውቋል፡፡ የኢትዮጵያ ዳያስፖራ ትረስት ፈንድ ኃላፊዎች ድርጅቱ ባለፈው አንድ ዓመት ባከናወናቸው ሥራዎች ላይ ሐምሌ 18 ቀን 2011 ዓ.ም. በሰጡት ጋዜጣዊ መግለጫ ኢትዮጵያውያን በሚኖሩባቸው አገሮች 35 የማስተባበሪያ ጣቢያዎች እንደተቋቋሙ ገልጸው፣ በ75 አገሮች የሚገኙ 24,000 ትውልደ ኢትዮጵያውያን ከአራት ሚሊዮን ዶላር በላይ እንዳዋጡ ተናግረዋል፡፡ በአገር ውስጥ የሚንቀሳቀሱ ግብረ ሰናይ ድርጅቶች የፕሮጀክት ድጋፍ እንዲያገኙ የሥራ ዕቅዶቻቸውን እንዲያቀርቡ ጥሪ አስተላልፈዋል፡፡ የኢትዮጵያ ዳያስፖራ ትረስት ፈንድ ዳይሬክተር አቶ ፍቅሬ ዘውዴ ፕሮጀክቶቹ በውኃ፣ ትምህርትና ጤና አገልግሎት ላይ የሚሠሩ መሆን እንደሚገባቸው ገልጸዋል፡፡ ለሴቶችና ለወጣቶች የሥራ ዕድል ፈጠራ፣ ለግብርናና ሌሎች ማኅበራዊና ኢኮኖሚያዊ ችግር ፈቺ ቴክኖሎጂዎች ላይ ያተኮሩ ሥራዎች ተቀባይነት እንደሚኖራቸው አቶ ፍቅሬ አስረድተዋል፡፡ የአገር ውስጥ ግብረ ሰናይ ድርጅቶች፣ በማኅበራዊ ልማት ላይ የሚሠሩ የመንግሥት ድርጅቶችና የግሉ ዘርፍ ሊሳተፉ እንደሚችሉ አስረድተዋል፡፡ለአንድ ፕሮጀክት የሚሰጠው ከፍተኛ የገንዘብ መጠን 350,000 ዶላር፣ እንዲሁም ዝቅተኛው 200,000 ዶላር እንደሆነ ተገልጿል፡፡ አመልካቾች የፕሮጀክት ዕቅዳቸውን እስከ መስከረም 5 ቀን 2012 ዓ.ም. ድረስ ማቅረብ እንደሚችሉ ተጠቁሟል፡፡ የፕሮጀክት ምዘና መሥፈርት ለቦርዱ ቀርቦ መፅደቁን የገለጹት አቶ ፍቅሬ፣ የፕሮጀክት ግምገማው በባለሙያዎች እንደሚካሄድ ገልጸው የተመረጡ ፕሮጀክቶች ለቦርድ ቀርበው እንደሚፀድቁ አስረድተዋል፡፡ የኢትዮጵያ ዳያስፖራ ትረስት ፈንድ የቦርድ ሰብሳቢ ሆነው በቅርቡ የተመረጡት ኢየሱስ ወርቅ ዛፉ ኃላፊነቱን የተረከቡት፣ የሚሰበሰበውን የዕርዳታ ገንዘብ ያለ አድልኦ ለደሃው የኅብረተሰብ ክፍል በሚጠቅም መንገድ በአግባቡ መዋሉን ለማረጋገጥ ቃል ገብተው እንደሆነ ተናግረዋል፡፡ ለኢትዮጵያ ዳያስፖራ ትረስት ፈንድ ደመወዝና ሌሎች የአስተዳደር ወጪዎች ለሚሸፍነው ዩኤንዲፒ ምሥጋና አቅርበዋል፡፡ የኢትዮጵያ ዳያስፖራ ትረስት ፈንድ አማካሪ ምክር ቤት አባል የሆኑት ሮብሳን ኢታና ፈንዱ ከፖለቲካ ጋር ምንም ዓይነት ግንኙነት እንደሌለው ተናግረዋል፡፡ ‹‹የተቸገሩ ኢትዮጵያውያን ወገኖቻችንን ለመርዳት ፖለቲካ አያስፈልገንም፡፡ የሚዋጣው ገንዘብ የሚውለው በየጎዳናው ላይ የሚታዩ ትምህርት ቤት መሄድ ያልቻሉ ሕፃናትን፣ መታከሚያ አጥተው በመንገድ ላይ የሚሞቱ እናቶችን ለመርዳት ነው፡፡ ይህን ችግረኛ ማኅበረሰባችንን ለመርዳት እኛ ኢትዮጵያውያን ፖለቲካ አያስፈልገንም፡፡ እስከ መቼ የፈረንጅ እጅ እንጠብቃለን?›› ብለዋል፡፡ የኢትዮጵያ ዳያስፖራ ትረስት ፈንድ የቦርድ አባል አብዱልሃብ አደም (ዶ/ር) ኢትዮጵያውያን ድህነትን ከአገራቸው ለመንቀል የፈጠሩት ዕድል እንደሆነ ተናግረዋል፡፡ ‹‹ድህነትን ለመንቀል ፖለቲካ መመዘኛ መሆን የለበትም፡፡ የፖለቲካ አመለካከቶች ልዩነት ድህነትን ለመዋጋት እንቅፋት መሆን የለበትም፡፡ ሌሎች አገሮች ድህነትን ለመዋጋትና አገራቸውን ለመገንባት አንድ ሆነው ነው የሚቆሙት፤›› ብለው፣ በመላው ዓለም የሚገኙ ኢትዮጵያውያን የፖለቲካ አመለካከት፣ ዘርና ሃይማኖት ሳይለያቸው የዳያስፖራ ትረስት ፈንድን እንዲረዱ ጥሪ አቅርበዋል፡፡ የዳያስፖራ ትረስት ፈንድ ኮሙዩኒኬሽን ባለሙያ ሃና አጥናፉ ድርጅቱ የሰበሰበው ከአራት ሚሊዮን ዶላር በላይ መዋጮ በክሬዲት ካርድ (የኢንተርኔት ክፍያ መንገድ) ብቻ እንደሆነ ገልጸው፣ ወደፊት የተለያዩ የክፍያ አማራጮች እንደሚቀርቡ ተናግረዋል፡፡ 